CELEX: 62019TN0234
Language: el
Date: 2019-04-09 00:00:00
Title: Υπόθεση T-234/19: Προσφυγή της 9ης Απριλίου 2019 — Infineon Technologies κατά Επιτροπής

24.6.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 213/53
            
         
      Προσφυγή της 9ης Απριλίου 2019 — Infineon Technologies κατά Επιτροπής
      (Υπόθεση T-234/19)
      (2019/C 213/52)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Infineon Technologies AG (Neubiberg, Γερμανία) (εκπρόσωποι: L. Assmann και M. Peiffer, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση C(2018) 3166 της καθής, της 28ης Μαΐου 2018, σχετικά με το καθεστώς ενισχύσεων SA.34045 (2013/C) (πρώην 2012/NN) που έθεσε σε εφαρμογή η Γερμανία υπέρ καταναλωτών βασικού φορτίου σύμφωνα με το άρθρο 19 της Stromnetzentgeltverordnung [κανονιστικής αποφάσεως για τα τέλη δικτύου ηλεκτρικής ενέργειας] (στο εξής: StromNEV) (ΕΕ 2019, L 14, σ. 1), καθώς και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η προσφυγή στηρίζεται σε ένα μοναδικό λόγο ακυρώσεως, κατά τον οποίο η επίμαχη απόφαση είναι παράνομη διότι η κατά το άρθρο 19, παράγραφος 2, περίοδος 2, του StromNEV απαλλαγή από τα τέλη δικτύου δεν συνιστά κρατική ενίσχυση κατά την έννοια των άρθρων 107 επ. ΣΛΕΕ.
      Συναφώς, η προσφεύγουσα προβάλλει καταρχάς ότι οι χορηγηθείσες βάσει του άρθρου 19, παράγραφος 2, StromNEV απαλλαγές από τα τέλη δικτύου δεν χορηγήθηκαν από κρατικούς πόρους κατά την έννοια του άρθρου 107, παράγραφος 1, ΣΛΕΕ αλλά χρηματοδοτήθηκαν από τους γερμανικούς φορείς εκμετάλλευσης δικτύων ηλεκτρικής ενέργειας, οι οποίοι είναι οργανωμένοι βάσει καθεστώτος ιδιωτικού δικαίου και δεν μπορούν να θεωρηθούν ότι τελούν υπό την ευθύνη του Δημοσίου. Επιπλέον, η επίμαχη προσαύξηση δεν εξομοιώνεται, όσον αφορά την επίδρασή της, με φορολογική επιβάρυνση της κατανάλωσης ηλεκτρικής ενέργειας στη Γερμανία. Περαιτέρω, η Ομοσπονδιακή Δημοκρατία της Γερμανίας ουδεμία εξουσία διαθέσεως έχει επί των ποσών αυτών, των οποίων η διαχείριση έχει ανατεθεί στους διαχειριστές συστημάτων μεταφοράς.
      Εκτός αυτού, προβάλλεται ότι η απαλλαγή από τα τέλη δικτύου βάσει του άρθρου 19, παράγραφος 2, του StromNEV διαφέρει ως προς σημαντικά σημεία από τις περιπτώσεις τις οποίες αφορούσαν οι υποθέσεις C-206/06, Essent Netwerk Noord κ.λπ. και C-262/12, Vent De Colère!. Η επίμαχη περίπτωση είναι όμως παρόμοια προς την επιβάρυνση στο πλαίσιο της υποθέσεως C-405/16 P, Γερμανία κατά Επιτροπής, και επομένως δεν πρέπει να χαρακτηρίζεται ως ενίσχυση.